**OLYMPIÁDA VO VARENÍ BRYNDZOVÝCH PIROHOV**
*Súťaž vo varení bryndzových pirohov a hodnotenie kvality*

**Súťažné družstvo je zložené z 3 členov. Súťažné družstvo musí uvariť 1,5 kg bryndzových pirohov pre ľudí na hodnotenie divákov a 0,5 kg porciu na hodnotenie pre porotu**. **Hodnotí sa výsledný čas varenia ako aj kvalita uvarených pirohov. Na základe hlasovania okolitých obyvateľov bude udelená špeciálna cena. Hlasovať sa bude formou vhodenia mince ľubovoľnej hodnoty do urny daného družstva. Víťaz bude určený sčítaním množstva (nie hodnoty) vhodených mincí.**

ÚLOHY SÚŤAŽNÉHO DRUŽSTVA:

Členovia súťažného družstva sa môžu pri jednotlivých činnostiach prípravy a varenia pirohov navzájom striedať, jednu činnosť však môže robiť vždy len jeden člen družstva.

* súťažné družstvo si pripraví na stôl všetky potrebné **suroviny, náradie a drevo** ku vareniu v priestore vyčlenenom na varenie podľa štartovných čísel
* každé súťažné družstvo musí mať pred odštartovaním pripravené vo vedre určené rovnaké množstvo vody, ktoré naberie s rozhodcom z vopred určeného zdroja.

Rozhodca skontroluje pred štartom, či má súťažné družstvo všetky potrebné základné suroviny a náradie na varenie na stole, skontroluje kotlík, ktorý musí byť čistý a prázdny, skontroluje určené množstvo vody na varenie vo vedre a následne sa družstvo pripraví na štart- rozhodca odštartuje družstvo na varenie pokynom **“Štart“, zapne meranie času na stopkách.**

Až potom sa začne činnosť družstva:

* súťažiaci si narúbu drevo a fakličky na rozhorenie vložia papier a narúbané drevo do kotlíka a zapália oheň
* nalejú určené množstvo vody a vodu postupne dostávajú do varu
* **je zakázané** používať akýkoľvek spôsob na podporu rýchlejšieho horenia ohňa na uvedenie vody do varu
* očistia a postrúhajú zemiaky „ručne“
* **je zakázané** používať ochranu rúk pred poranením pri čistení zemiakov
* pri poranení budú družstvu strhnuté body
* slanina musí byť v celku!!!, až potom nakrájajú slaninku na škvarky a na panvici opečú na komíne kotlíka
* pripravia cesto a plnku, naplnia pirohy
* pripravené pirohy **je povolené hádzať do kotlíka až so súhlasom rozhodcu vtedy keď voda v kotlíku očividne vrie, čo rozhodca** zapíše do formulára družstva! **Inak bude súťažné družstvo diskvalifikované!**
* nahádžu pirohy do vriacej vody ručne v takom množstve, aby konečné množstvo uvarených pirohov bolo minimálne 2 kg. Pirohy do kotlíka hádže len jeden člen družstva.
* všetky uvarené pirohy vyberú z kotlíka do pripravenej vlastnej nádoby
* súťažiaci pripravia na pripravený tanier jednu 0,5 kg porciu, dochutia a ozdobia ju slaninkou, bryndzou, smotanou, prípadne cibuľkou. Iné prísady nie sú povolené. upravia vzhľad hotového jedla a povedia „hotovo“.
* Zvyšné pirohy upravia na ďalšie taniere a ponúknu ich divákom. Tí podľa svojho uváženia vhodia mincu ľubovoľnej hodnoty do urny najlepšieho družstva. Jeden človek môže hlasovať pre jedno družstvo iba raz. Môže hlasovať pre rôzne družstvá.

Rozhodca **zastaví čas,** oboznámi súťažiacich s ich časom a zapíše ho do formulára hodnotenia, čas potvrdí zástupca zo súťažného družstva podpisom do formulára. Rozhodca odváži všetky pirohy. Ak družstvo nemá dostatok pripravených pirohov, rozhodca ho diskvalifikuje. Porcia pre porotu musí mať 0,5 kg.

**Súťažiaci po uvarení pirohov poupratujú pracovný priestor**, v ktorom nemôže byť v priebehu varenia a jedenia žiadna iná osoba okrem súťažiacich a rozhodcu, na čo dozerajú rozhodcovia.

**Družstvu nemôže pomáhať žiadna iná osoba**, jediný možný spôsob je skandovanie a povzbudzovanie k lepším výsledkom spoza priestoru vyhradeného pre divákov.

Po uvarení pirohov jednu hotovú a upravenú porciu 0,5 kg predloží kapitán družstva v sprievode rozhodcu **na hodnotenie degustátorom**. Údaj o hodnotení zapíše rozhodca do formulára družstva.

Hodnotiaca komisia - **degustátori hodnotia kvalitu** uvarených pirohov, chuť, estetiku a pridelia družstvu body **od 0 po 5 bodov** podľa kvality a estetiky jedla, pričom najvyššie hodnotenie je 10. Maximálny počet pridelených bodov je 20. Body prideľuje každý degustátor samostatne**.**

**Rozhodca kontroluje aj čistotu a hygienu** pri varení pirohov a poriadok v priestore po uvarení a zjedení pirohov. V prípade závažných hygienických nedostatkov, bude družstvo sankcionované trestnými minútami, prípadne diskvalifikované.

**Družstvu s najlepším časom varenia pirohov bude pridelených 10 bodov. Druhému družstvu 9 bodov, tretiemu 8 a každému ďalšiemu vždy o bod menej.**

**Víťazné družstvo bude určené súčtom bodov, ktoré získa za výsledný čas varenia pirohov a hodnotenia degustátorov.**

**Špeciálna cena bude určená na základe hlasovania divákov súčtom (nie hodnotou) vhodených mincí do urny družstva.**

Organizátor zabezpečí: Bryndza – 0,5 kg, Zemiaky - 1,5 kg, voda, drevo na kúrenie

Povolené prísady: vajce, slanina, cibuľa, múka, soľ, maslo, kyslá smotana – každý individuálne

Nástroje: povolené sú iba ručné kuchynské nástroje. Strúhadlo na zemiaky, nôž na slaninku, nádoba na prípravu cesta, valček a doska na vaľkanie cesta, forma na vykrajovanie cesta, lyžička na plnenie pirohov plnkou, vidlička na zatláčanie pirohov, cedník/sitko na vyberanie pirohov z vody, nádoba na hotové pirohy, varecha na miešanie, utierky na udržovanie čistoty. – každé družstvo samostatne

Zakázané sú akékoľvek automatizované, elektrické a inak sofistikované zariadenia.

Kotlík a kotlinu na varenie si zabezpečuje každé družstvo samostatne.